[{"text_idx": "#000000", "text": "Vero kaj mensogo en Rusio"}, {"text_idx": "#000001", "text": "Fine la abismo inter la publika mensogo kaj la videbla rusia realo ig\u0302is tro vasta. Post jardeko da apatio finig\u0302is la pacienco de tiuj, kiujn tedas la mensogoj. Ili eliris surstraten. Rapida renverso de la politika sistemo s\u0302ajnas ekstreme malprobabla. Tamen jam la fakto, ke en Rusio nun ekzistas politiko en la vera signifo de la vorto, estas esperiga."}, {"text_idx": "#000004", "text": "Dum la unua jardeko de la 21-a jarcento la granda divido en rusia \u201dpolitiko\u201d ne trovig\u0302is inter dekstro kaj maldekstro. G\u0302i ne trovig\u0302is inter libermerkatistoj kaj sovetiemaj nostalgiuloj, nek inter apogantoj de protektismo kaj subtenantoj de libera komerco, nek inter subtenantoj de bonfarta socio unuflanke kaj kontrau\u0306impostuloj aliflanke, nek inter sindikatoj kaj entreprenistoj. C\u0302io tio kaj multo plia en diversaj manieroj ekzistas ene de tio, kion oni povas nomi la potenc-elito. Tie estis faritaj c\u0302iuj gravaj decidoj."}, {"text_idx": "#000005", "text": "La granda politika divido anstatau\u0306e temis pri tio, c\u0302u au\u0306 ne akcepti la neskribitan sed klare esprimitan socian kontrakton kun la potenculoj: \u201dNi donas al vi iom pli da mono kaj iom malpli da libero. Iom pli da stabileco kaj iom malpli da demokratio. Vi povas libere vojag\u0302i, skribi kaj legi preskau\u0306 c\u0302ion kion vi volas, sed nur dum vi akceptas, ke ni decidas pri la limoj de la permesita.\u201d"}, {"text_idx": "#000008", "text": "Au\u0306toposedantoj, kiujn kolerigis la konvojoj de nigraj au\u0306tegoj kun bluaj signaloj, blokantaj la stratojn de Moskvo en la pinthoroj, komencis protesti, fiksante ludilajn bluajn siteletojn sur siaj au\u0306toj \u2013 kaj publikigante en la reto filmetojn pri nigraj au\u0306toj, kiuj riskante la vivon de senkulpuloj rompis kontrau\u0306 c\u0302iuj penseblaj trafikreguloj. Medi-aktivistoj gvidataj de Jevgenija C\u0302irikova starigis siajn tendojn antau\u0306 la buldozoj por haltigi la konstruadon de au\u0306tovojo tra apudurba arbaro ekster Moskvo \u2013 kaj publikigis c\u0302ion en la reto. La juristo Aleksej Navalnij kolektis monon en la reto kaj kreis la retejon RosPil, kiu helpe de libervolaj retaj aktivuloj povis malkas\u0302i svenigajn ekzemplojn de koruptado sur c\u0302iuj niveloj de la sistemo."}, {"text_idx": "#000011", "text": "La unua manifestacio kontrau\u0306 la elektofrau\u0306do en Moskvo okazis lunde la 5-an de decembro. Malgranda opozicia grupo ricevis permeson por arang\u0302o kun 300 partoprenantoj. La organizantoj surprizig\u0302is same forte kial la policanoj, kiam aperis miloj da homoj, la plej multaj el ili junaj, bone edukitaj Moskvanoj, kiuj neniam antau\u0306e partoprenis manifestacion."}, {"text_idx": "#000012", "text": "La cetero estas konata. La 10-an de decembro dekmiloj da Moskvanoj kolektig\u0302is por la plej granda manifestacio en Rusio post la disfalo de Sovetio antau\u0306 dudek jaroj. Ili postulis justajn elektojn. \u201dEstas nia lando!\u201d ili skandis."}, {"text_idx": "#000013", "text": "La potenculoj respondis per svagaj aludoj pri eventualaj s\u0302ang\u0302etoj en la elekta leg\u0302aro, samtempe asertante, ke la manifestaciantoj estas gvidataj de malamikaj potencoj. Laboristo de Uralo estis poziciita antau\u0306 la televidkameraoj por minaci la protestantojn per la kolero de la laborista klaso. Vladimir Putin ne povis deteni sin, kaj komparis la simbolon de la protestantoj kun kondomo."}, {"text_idx": "#000014", "text": "La malsukcesa kondomkomparo helpis kolekti ec\u0302 pli grandan aron de protestantoj post du semajnoj. La 24-an de decembro, tago kiu en Rusio estis ordinara sabato, proksimume 70.000-80.000 homoj kolektig\u0302is por bone organizita manifestacio sur la Sah\u0302arov-avenuo en la centro de Moskvo. La mono por la granda scenejo, forta sonaparataro kaj ekranego estis rapide kolektita per reta alvoko. La etoso dum la manifestacio estis klare pli agresema ol la 10-an de decembro."}, {"text_idx": "#000025", "text": "11 svar pa\u030a \u201dVero kaj mensogo en Rusio\u201d"}, {"text_idx": "#000027", "text": "Koncerne al Rusujo mi parolis kun Olga de Ekaterinburgo kaj havas kontakton de urbo Nij\u0302nij Tagilo (Larisa Kuzmenko). Kiel bone estas kontakte homoj rekde de la loko kie varmig\u0302as."}, {"text_idx": "#000033", "text": "Rilate la kvanton de partoprenantoj c\u0302e Sah\u0302arov-avenuo estas plej diversaj pritaksoj, ekde la ridinda cifero 29.000, donita de la polico, g\u0302is la pli-ol-centmilaj ciferoj de la organizantoj. Neniu vere scias, kiom da homoj estas, sed plej fidinda s\u0302ajnas al mi la takso de la grupo kiu efektive kalkulis c\u0302iujn c\u0302e la enirejo. La suma rezulto estis 72.000. Aldone kelkmil jam estis sur la placo kiam komencig\u0302is la kalkulado, kaj kelkmil ne povis eniri. S\u0302ajnas al mi, ke vi miksas tiun ciferon, kaj la ciferon de Novaja Gazeta, kiu tamen estas nur pritakso, c\u0302ar ili ne staris c\u0302e c\u0302iuj metaldetektiloj."}, {"text_idx": "#000051", "text": "Efektive finfine ne ege gravas la ekzakta cifero, gravas ke partoprenis multege da homoj, pli multe ol ajna alia protesta manifestacio post la disfalo de Sovetio."}, {"text_idx": "#000052", "text": "Nun estas konate, ke la sekva manifestacio okazos la 4-an de februaro, unu monaton antau\u0306 la prezidentaj elektoj. Krome, g\u0302uste la 4-an de februaro 1990 okazis grandega manifestacio kontrau\u0306 la 6-a paragrafo de la sovetia konstitucio, kiu difinis la gvidantan rolon de la komunisma partio. Post tiu manifestacio, la 6-a paragrafo estis forigita. Jam 8.000 homoj anoncis sian partoprenon en la koncerna Facebook-pag\u0302o."}]